b'\n_START_ARTICLE_\nTrafalgarin hautausmaa\n_START_PARAGRAPH_\nTrafalgarin hautausmaa on vanha hautausmaa Gibraltarilla. Se sijaitsee Gibraltarin p\xc3\xa4\xc3\xa4kadun p\xc3\xa4\xc3\xa4ss\xc3\xa4. Trafalgarin taistelun (1805) j\xc3\xa4lkeen vammoihinsa kuolleet sotilaat haudattiin sinne. Hautausmaalla j\xc3\xa4rjestet\xc3\xa4\xc3\xa4n vuosittain muistotilaisuus Trafalgarin taistelussa kaatuneiden kunniaksi._NEWLINE_Hautausmaa oli siunattu k\xc3\xa4ytt\xc3\xb6\xc3\xb6n jo 1798, seitsem\xc3\xa4n suotta ennen sille nimen antanutta taistelua. Alkujaan hautausmaan nimi oli Southport Ditch Cemetery. Se k\xc3\xa4sitettiin toisinaan kaupunginmuurin toisella puolella sijainneen vanhan St. Jagon hautausmaan laajennukseksi. Hautausmaata k\xc3\xa4ytettiin hautauksiin vuosina 1798-1814. Vain kaksi sinne haudatuista on Trafalgarin taistelun uhreja. Useimmat taistelussa kuolleet siunattiin mereen. Sen sijaan hautausmaahan haudatuista vainajista monet ovat vuosien 1804 tai 1813-1814 keltakuume-epidemian uhreja._NEWLINE_Vuonna 2005, Trafalgarin taistelun 200-vuotisjuhlallisuuksissa paljastettiin hautausmaalla luonnollisen kokoinen amiraali Nelsonin patsas. Patsaan on veist\xc3\xa4nyt John Doubleday, ja siihen on k\xc3\xa4ytetty my\xc3\xb6s HMS Victoryst\xc3\xa4 irrotettua kuparia.'